Kunstcaféen Blokhus døjer med at finde nyt personale, og det får konsekvenser.

Maj og ikke mindst de varme sommermåneder plejer at være lig med masser af mennesker i Blokhus. De spisende gæster kan dog ikke nødvendigvis få bord på Kunstcaféen Blokhus. Stedet er nemlig nødsaget til at holde lukket på flere dage, hvor de ellers plejer at have åbent. Det skriver de i et opslag på Facebook. I opslaget skriver de: - Kære kunstcafeen-gæster. Det er med blødende- og grædende hjerter, at vi ser os nødsaget til at lukke ned nogle dage hver uge - eller tage færre gæster ind. Vi kan simpelthen ikke finde det personale og køkkenfolk, som vi har brug for, lyder det. Om det nuværende personale har måttet løbe ekstra stærkt er uvist, men nu har ejerne i hvert fald sagt stop. - Vi skal også passe på det gode personale, vi har. Derfor lukker vi ned nogle dage, så de også kan få pusten og lade op til at tage sig af jer dejlige gæster, skriver de, inden de takker deres gæster for støtten. Det fremgår videre i opslaget, at restauranten fortsat arbejder på at løse problemet med personalemangel.